*Tämä artikkeli käsittelee kirjainta. Q:n muista merkityksistä katso täsmennyssivu.*

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

|  |
| --- |
| Qq Qq |
|   |
| 

| Suomen kielen aakkoset |
| --- |
| Latinalaiset aakkoset |
|  | Aa | Bb | Cc | Dd |  |
| Ee | Ff | Gg | Hh | Ii | Jj |
| Kk | Ll | Mm | Nn | Oo | Pp |
| Qq | Rr | Ss | Tt | Uu | Vv |
|  | Ww | Xx | Yy | Zz |  |
| Muut suomen aakkoset |
| Åå | Ää | Öö |
|  | Šš | Žž |  |
| Luettelo kirjaimista |

 |

 |
|  |

**Q** (**q**) on latinalaisten ja myös suomen aakkosten 17. kirjain. Q-kirjaimen nimi on suomen kielessä *kuu* ja äännearvo [k]. Kansainvälisessä foneettisessa aakkostossa q on "taka-k":n merkki.

Q-kirjain esiintyy latinassa ja sen mukaisesti useissa muissakin kielissä ainoastaan toisen vokaalin edellä olevassa kirjainyhdistelmässä *qu*. Eräissä kielissä ja transkriptioissa *q* kuitenkin esiintyy myös yksinään.

Q on kirjain. T: outo

Historiaa
---------

Q-kirjain on peräisin seemiläisestä qof-kirjaimesta (qof), joka merkitsi k:n tapaista mutta taaempana ääntyvää konsonanttia. Qofista kehittyi kreikan koppa (Ϙ). Kirjain siirtyi etruskien kautta latinaan k-äänteen merkiksi. Q:ta käytettiin latinassa aluksi O:n ja V:n edellä (u-äännettä merkittiin V-kirjaimella). Tuossa asemassa k luonnostaan ääntyy taaempana. Myöhemmin Q jäi latinassa erikoiskäyttöön yhdistelmässä QU + vokaali (QV + vokaali).

Q suomen kielessä
-----------------

Q-kirjaimen nimi äännetään suomen kielessä *kuu*. Toisinaan käytetään ääntämystä *guu*, joka kuitenkin on virheellinen. *Guu*-ääntämystä on selitetty hyperkorrektiudella, äänteen vierasperäisyyden liioittelulla.

Q kuuluu suomen yleiskielen harvinaisimpiin kirjaimiin. Nykysuomessa sitä käytetään ainoastaan sitaattilainoissa (esim. squash) sekä vieraskielisissä erisnimissä (esim. Törnqvist, Montesquieu). Niissä se yleensä lausutaan kuten alkuperäkielessäkin: joko [k], [ku], [kv] tai [kw]. Toisinaan kuultu ääntäminen soinnillisena ([g]) on väärin.

Suomeen tulleissa lainasanoissa *qu*-yhdistelmä on yleensä korvattu *kv*-yhdistelmällä, kuten suomen sanassa *akvaario* (lat. *aquarium*). Joissain tapauksissa *qu*:n tilalla on *v*, kuten sanassa *vartti* (lat. *quartum*), *k* kuten sanassa *karanteeni* (ransk. *quarantaine*) tai *kk* kuten sanassa *ubiikki* (eng. *ubiquitous*).

Q-kirjain oli vanhassa kirjasuomessa nykysuomea laajemmassa käytössä. Sillä merkittiin latinan mallin mukaisesti *k*-äännettä *u*:n edellä kuten sanoissa *quittengin* (kuitenkin), *quin* tai *qwin* (kuin). Tästä q-kirjaimen käytöstä kuitenkin luovuttiin jo vuoden 1642 Raamatussa.

Q muissa kielissä
-----------------

*Qu*-yhdistelmän lausumisesta latinan kielessä on useita käsityksiä. Suomessa tavallisen käsityksen mukaan *qu* lausutaan latinassa [kv], mutta myös [kw] tai [kw] ovat käytössä. Saksassa *qu* lausutaan [kv], englannissa [kw], italiassa [kw] ja ranskassa sekä espanjassa [k].

Kansainvälisessä foneettisessa aakkostossa (IPA) q-merkillä kuvattu äänne on soinniton uvulaarinen klusiili (eräänlainen kurkku-k tai taka-k). Äänne saadaan aikaan painamalla kielen takaosa kitalaen takaosaan. Q:n alkumuoto qof on alun alkaen lausuttu näin. Äänne esiintyy nykyään muun muassa arabian ja grönlannin kielessä. Grönlannin kielessä q-kirjain onkin tämän äänteen merkki.

Arabian siirtokirjoituksessa käytetään q-kirjainta ق-kirjaimen tilalla kuvaamaan edellä mainittua taka-k:ta. Esimerkki tästä on erisnimi Qatar (arab. قطر, IPA [ˈqɑtˤɑr]). Tässä yhteydessä q-kirjaimen ääntämys on suomessa yleensä [k].

Albanian kielessä q-kirjain tarkoittaa liudentunutta k:ta (k').

Võron ja maltan kielissä q-kirjaimella merkitään glottaaliklusiilia ([ʔ]). Q:n käyttö võrossa on tosin kiistanalainen, koska sitä pidetään vierasperäisenä kirjaimena.

Kiinan transkriptiossa käytetään myös q-kirjainta. Se lausutaan [tɕʰ], jota voisi karkeasti kuvata merkinnällä *tsj* (esim. Qingdao, joka aiemmin kirjoitettiin *Tsingtao*).

Ruotsin kielessä q-kirjainta käytettiin aiemmin k-äänteen merkkinä yhdistelmässä *qv* (myös *qw* ja *qu*). Se korvattiin *kv*-yhdistelmällä 1900-luvun vaihteessa. Tästä jäänteenä ovat säilyneet monet *qvist*-päätteiset sukunimet, muun muassa Björkqvist.

Kirjoitusasu
------------

Pienellä q-kirjaimella on useita vaihtoehtoisia muotoja käsin kirjoitettaessa. Suomalaisessa kouluopetuksessa sen pystyviiva on merkitty milloin suoralla viivalla, milloin lenkillä, milloin taas poikkiviivan kanssa.

Suomen peruskouluissa on q-kirjain opetettu vuodesta 2004 alkaen suoralla pystyviivalla ilman poikkiviivaa. Poikkiviivallinen muoto kuitenkin lisättiin takaisin opetukseen vuonna 2016. Ilman poikkiviivaa kirjain on katsottu sujuvammaksi kirjoittaa, kun taas poikkiviivallisen muodon katsotaan vähentävän sekaantumisen vaaraa pienen g-kirjaimen ja numeron 9 kanssa.

Muita esitystapoja
------------------

* Morseaakkosissa **Q** merkitään: --.-
* Radioaakkosissa **Q** on suomalaisen standardin mukaan *kuu* ja NATO-standardin mukaan *Quebec [kʰəˈbɛk]*
* Pistekirjoituksessa (Braille) **Q** merkitään:

* Tietokoneissa **Q** koodataan eri merkistöissä seuraavasti:

|  | Q | q |
| --- | --- | --- |
| ASCII | 81 | 113 |
| Unicode | U+0051 | U+0071 |

Tunnuksena
----------

* {\displaystyle \mathbb {Q} } merkitsee matematiikassa rationaalilukujen joukkoa.
* Q on fysiikassa loistehon, lämpömäärän ja sähkövarauksen tunnus.
* Q on biokemiassa aminohappo glutamiinin tunnus.
* Q on pelikorteissa kuningattaren tunnus.
* Q ajoneuvon kansallisuustunnuksena tarkoittaa Qataria.

Lähteet
-------

* Korpela, Jukka K.: Kirjainten tarinoita (PDF) (Qq, s. 94–97) *jkorpela.fi*.  14.1.2011.

### Viitteet

1. 1 2  Korpela, s. 94
2. ↑  Voutilainen, Eero: Koo niin kuin Kalle Kotimaisten kielten keskus. Viitattu 20.9.2013.
3. ↑  Korpela, s. 96
4. 1 2  Hurtta, Heikki: Ongelmakirjainten ääntäminen: kuu ja set Kielikello 1/2002
5. ↑  Kokko, Tiina: Q on aakkosten vähäkäyttöisin kirjain – osaatko ääntää sen? Yle.fi 8.7.2014
6. ↑  Pääkkönen, Matti: A:sta ö:hön. Suomen yleiskielen kirjaintilastoja.  *Kielikello*, 1991, nro 1, s. 3. Artikkelin verkkoversio.
7. 1 2 3  Korpela, s. 94–96
8. ↑  Katsaus vanhan kirjasuomen ortografiaan Viitattu 16.8.2014
9. ↑  Lauerma, Petri: Vieraiden grafeemien väistyminen varhaisnykysuomesta etenkin Jakob Johan Malmbergin tuotannon valossa.  *Virittäjä*, 2007, nro 3, s. 322–345. Artikkelin verkkoversio (PDF).
10. ↑  Lehikoinen Laila, Kiuru Silva: "Ortografian kehitys", *Kirjasuomen kehitys*, s. 61–73. 4. painos. Helsinki: , 1998. ISBN 951-45-8117-2.
11. ↑  Pekkanen, Tuomo: Ars grammatica, Latinan kielioppi. Yliopistopaino, Helsinki, 1995
12. ↑  Pohjoismainen kultturipiste: Grönlanti (Arkistoitu – Internet Archive)
13. ↑  Korpela, s. 149
14. ↑  Jukka Korpela: Arabian kielen siirtokirjoitus
15. 1 2  Korpela, s. 95
16. ↑  Anhava, Jaakko: Ongelmakirjain q Kielikello 1/2002
17. ↑  Saar, Evar: Võro language
18. ↑  Borg Albert, Azzopardi-Alexander Marie: *Maltese. Descriptive Grammars.*, s. 300–301. New York, USA: Routledge, 2005. ISBN 0-415-02243-6.
19. ↑  Pajusalu, Karl: The reforming of the Southern Finnic language area.  *Suomalais-Ugrilaisen Seuran Toimituksia*, 2009, nro 258, s. 103. Helsinki: Artikkelin verkkoversio. Viitattu 16.8.2014.
20. ↑  Hazelius, Artur: Om svensk rättstafning (q såsom tecken för k-ljudet (s. 122–131))  1871. Stockholm:  P. A. Norstedt & söner. Viitattu 17.8.2014. (ruotsiksi)
21. ↑  Christian Ahlskog: Därför är det så ont om q! Språktidningen Juni 2012
22. ↑  Hans Högman: Språkreformen 1906 - Sverige (Arkistoitu – Internet Archive) Viitattu 16.8.2014
23. ↑  Käsin kirjoittamisen autuudesta Viitattu 5.10.2014
24. ↑  Kirjaimet ennen ja nyt Viitattu 5.10.2014
25. ↑  Opetushallitus: Uudet kirjaimet ja numerot: Kirjoituskirjaimet (Arkistoitu – Internet Archive) Viitattu 5.10.2014
26. ↑  Numero 7 palaa vanhaan muotoonsa – piirrätkö sinäkin numerot väärin? Yle.fi 3.10.2014

Aiheesta muualla
----------------

* Kuvia tai muita tiedostoja aiheesta **Q** Wikimedia Commonsissa